PMIndiaData/PMIndiaSum huggingface dataset:
ପ୍ରଧାନମନ୍ତ୍ରୀଙ୍କୁ ଭେଟିଲେ ଚୀନର ଷ୍ଟେଟ କାଉନ୍ସିଲର ମିଷ୍ଟର ୟାଂ ଜିଏଚୀ

ଚୀନର ଷ୍ଟେଟ କାଉନ୍ସିଲର ଏବଂ ସୀମା ପ୍ରସଙ୍ଗର ଆଲୋଚନା ପାଇଁ ନିଯୁକ୍ତ ସ୍ଵତନ୍ତ୍ର ପ୍ରତିନିଧି ମିଷ୍ଟର ୟାଂ ଜିଏଚୀ ଆଜି ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ସାକ୍ଷାତ କାଳରେ ମିଷ୍ଟର ୟାଙ୍ଗ ଜିଏଚୀ, ଚୀନ ରାଷ୍ଟ୍ରପତି ସି ଜିନଫିଙ୍ଗ ଏବଂ ପ୍ରଧାନମନ୍ତ୍ରୀ ଲୀ କେକିୟାଂଙ୍କ ଶୁଭେଚ୍ଛା ବାର୍ତ୍ତା ପ୍ରଧାନମନ୍ତ୍ରୀଙ୍କୁ ଜଣାଇଥିଲେ । ମିଷ୍ଟର ୟାଂ ଜିଏଚୀ ଏବଂ ଶ୍ରୀ ଅଜିତ ଡୋଭାଲ ସୀମା ପ୍ରସଙ୍ଗର ସମାଧାନ ପାଇଁ ଚାଲିଥିବା ବିଂଶତମ ପର୍ଯ୍ୟାୟ ଦ୍ଵିପାକ୍ଷିକ ଆଲୋଚନାର ଅଗ୍ରଗତି ନେଇ ସମ୍ୟକ ସୂଚନା ଦେଇଥିଲେ । ଆଜି ଭାରତ ଓ ଚୀନ ମଧ୍ୟରେ ଏହି ପ୍ରସଙ୍ଗରେ ଆଲୋଚନା ହୋଇଛି । ପ୍ରଧାନମନ୍ତ୍ରୀ ସେପ୍ଟେମ୍ବର 2017ରେ ନବମ ବ୍ରିକ୍ସ ଶିଖର ସମ୍ମିଳନୀରେ ଯୋଗଦେବା ପାଇଁ ସିଆମେନ ଗସ୍ତ ଏବଂ ସେଠାରେ ରାଷ୍ଟ୍ରପତି ସି ଜିନଫିଙ୍ଗଙ୍କ ସହ ହୋଇଥିବା ଆଲୋଚନାର ସୁନ୍ଦର ଅନୁଭୂତିକୁ ସ୍ମୃତି ଚାରଣ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, ଭାରତ-ଚୀନ ସମ୍ବନ୍ଧ ନା’କେବଳ ଦୁଇ ଦେଶର ପାରସ୍ପରିକ ସ୍ଵାର୍ଥ ପାଇଁ ଉଦ୍ଦିଷ୍ଟ ବରଂ ଏହି ଅଞ୍ଚଳ ଓ ବିଶ୍ଵ କଲ୍ୟାଣ ପାଇଁ ଅତ୍ୟନ୍ତ ଗୁରୁତ୍ୱପୂର୍ଣ୍ଣ ।
ପ୍ରଧାନମନ୍ତ୍ରୀଙ୍କୁ ଭେଟିଲେ ଜାମ୍ମୁ-କାଶ୍ମୀର ବିରୋଧୀ ପକ୍ଷର ନେତୃମଣ୍ଡଳୀ

ଜାମ୍ମୁ-କାଶ୍ମୀରର ବିରୋଧୀ ରାଜନୈତିକ ଦଳର ପ୍ରତିନିଧିମାନେ ରାଜ୍ୟରେ ଲାଗି ରହିଥିବା ଅସ୍ଥିରତା ପରିପ୍ରେକ୍ଷୀରେ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ଭେଟିଥିଲେ । ଏହି ପ୍ରତିନିଧି ଦଳରେ ଜାମ୍ମୁ-କାଶ୍ମୀର ନେସନାଲ କନଫରେନ୍ସ ନେତା ଶ୍ରୀ ଓମାର ଅବଦୁଲ୍ଲା, ଆଇଏନସିର ଶ୍ରୀ ଗୁଲାମ ଅହମଦ ମିର, ପିପୁଲ୍ସ ଡେମୋକ୍ରାଟିକ ଫ୍ରଣ୍ଟର ଶ୍ରୀ ହକିମ ମହମ୍ମଦ, ସିପିଏମର ଶ୍ରୀ ଏମ.ୱାଇ. ତାରିଗାମି, ଡେମୋକ୍ରାଟିକ ପାର୍ଟି ନେସନାଲିଷ୍ଟର ଶ୍ରୀ ଗୁଲାମ ହାସାନ ମୀର ଏବଂ ଅନ୍ୟମାନେ ପ୍ରଧାନମନ୍ତ୍ରୀଙ୍କ ସହ ଖୋଲା ଓ ମୁକ୍ତ ଆଲୋଚନା କରିଥିଲେ । କଥାବାର୍ତ୍ତା ବେଳେ ପ୍ରଧାନମନ୍ତ୍ରୀ ଜାମ୍ମୁ-କାଶ୍ମୀର ସାଂପ୍ରତିକ ପରିସ୍ଥିତି ନେଇ ଉଦବେଗ ଓ ବେଦନା ପ୍ରକଟ କରିଥିଲେ । ବର୍ତ୍ତମାନର ଅସ୍ଥିର ସମୟରେ ପ୍ରାଣ ହରାଇଥିବା ବ୍ୟକ୍ତି ହେଉଛନ୍ତି ଆମ ଲୋକ ଏବଂ ଆମ ଦେଶର । ସେମାନେ ଯୁବକ ହୁଅନ୍ତୁ, ପୁଲିସ ହୁଅନ୍ତୁ କି ନିରାପତ୍ତା ବାହିନୀ – ସେମାନଙ୍କ ଜୀବନହାନି ଆମକୁ ବ୍ୟଥିତ କରିଛି ବୋଲି ପ୍ରଧାନମନ୍ତ୍ରୀ କହିଥିଲେ । ସେ କହିଥିଲେ ଯେ ଏହି ଘଡିସନ୍ଧି ମୁହୂର୍ତ୍ତରେ ସରକାର ଓ ରାଷ୍ଟ୍ର ଜାମ୍ମୁ-କାଶ୍ମୀର ଲୋକଙ୍କ ସହ ରହିଛନ୍ତି । ଏହି ବାର୍ତ୍ତାକୁ ସେଠାକାର ସବୁ ରାଜନୈତିକ ଦଳ ଲୋକଙ୍କ ପାଖରେ ପହଞ୍ଚାଇବା ପାଇଁ ପ୍ରଧାନମନ୍ତ୍ରୀ ପରାମର୍ଶ ଦେଇଥିଲେ । ରାଜ୍ୟ ତଥା ସେଠାକାର ଲୋକମାନଙ୍କର ବିକାଶ ପାଇଁ ତାଙ୍କ ସରକାର ପ୍ରତିଶୃତିବଦ୍ଧ ବୋଲି ଦୋହରାଇ ପ୍ରଧାନମନ୍ତ୍ରୀ କାଶ୍ମୀରରେ ଶାନ୍ତି ଓ ସ୍ଵାଭାବିକ ଅବସ୍ଥା ଫେରାଇ ଆଣିବାକୁ ନିବେଦନ କରିଥିଲେ । ଜାମ୍ମୁ-କାଶ୍ମୀର ବିରୋଧୀ ପକ୍ଷର ନେତାମାନଙ୍କ ଗଠନମୂଳକ ପ୍ରସ୍ତାବଗୁଡିକୁ ପ୍ରଧାନମନ୍ତ୍ରୀ ପ୍ରଶଂସା କରିଥିଲେ । କାଶ୍ମୀରବାସୀଙ୍କ ସମୃଦ୍ଧି ଓ କଲ୍ୟାଣ ପାଇଁ ତାଙ୍କ ସରକାର ବଦ୍ଧପରିକର ବୋଲି ସେ କହିଥିଲେ । ଦେଶର ସାମ୍ବିଧାନିକ ବିଧି-ବ୍ୟବସ୍ଥା ମଧ୍ୟରେ ବ୍ୟାପକ ଆଲୋଚନା ଜରିଆରେ ଜାମ୍ମୁ-କାଶ୍ମୀର ସମସ୍ୟାର ଏକ ଦୀର୍ଘସ୍ଥାୟୀ ସମାଧାନର ଆବଶ୍ୟକତା ରହିଛି ବୋଲି ସେ କହିଥିଲେ । ଜାମ୍ମୁ-କାଶ୍ମୀର ରାଜ୍ୟର ବିଭିନ୍ନ ସମସ୍ୟାର ସମାଧାନ ବାହାର କରିବା ପାଇଁ ସମସ୍ତ ରାଜନୈତିକ ଦଳ ମିଳିମିଶି କାର୍ଯ୍ୟ କରିବାର ଆବଶ୍ୟକତା ଉପରେ ପ୍ରଧାନମନ୍ତ୍ରୀ ଅଧିକ ଗୁରୁତ୍ୱ ପ୍ରଦାନ କରିଥିଲେ ।
ଆକାଶମାର୍ଗରୁ ଗୁଜରାଟର ବନ୍ୟା ପରିସ୍ଥିତି ଅନୁଧ୍ୟାନ କଲେ ପ୍ରଧାନମନ୍ତ୍ରୀ,

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଆକାଶମାର୍ଗରୁ ଗୁଜରାଟର ବନ୍ୟା ପରିସ୍ଥିତି ଅନୁଧ୍ୟାନ କରିଛନ୍ତି । ଏହାପରେ ପ୍ରଧାନମନ୍ତ୍ରୀ ଅହମ୍ମଦାବାଦ ବିମାନ ବନ୍ଦରରେ ଏକ ଉଚ୍ଚ ସ୍ତରୀୟ ବୈଠକରେ ରିଲିଫ ପରିଚାଳନା କାର୍ଯ୍ୟର ସମୀକ୍ଷା କରିଥିଲେ । ବୈଠକରେ ମୁଖ୍ୟମନ୍ତ୍ରୀ ଶ୍ରୀ ବିଜୟ ରୂପାନୀ, ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ, ରାଜ୍ୟ ସରକାର ଏବଂ ବିପର୍ଯ୍ୟୟ ପରିଚାଳନା ସଂସ୍ଥାମାନଙ୍କର ବରିଷ୍ଠ ଅଧିକାରୀମାନେ ଉପସ୍ଥିତ ଥିଲେ । ଗୁଜରାଟରେ ବନ୍ୟା ଯୋଗୁଁ ଘଟିଥିବା କ୍ଷୟ କ୍ଷତି ଏବଂ ପ୍ରଭାବିତ ଅଂଚଳରେ ଚାଲିଥିବା ରିଲିଫ କାର୍ଯ୍ୟ ସମ୍ପର୍କରେ ପ୍ରଧାନମନ୍ତ୍ରୀଙ୍କୁ ଏହି ସମୀକ୍ଷା ବୈଠକରେ ଅବଗତ କରାଯାଇଥିଲା । ଭାରତୀୟ ବାୟୁସେନା ସମେତ ରିଲିଫ କାର୍ଯ୍ୟରେ ନିୟୋଜିତ ସବୁ ଏଜେନ୍ସୀକୁ ପ୍ରଧାନମନ୍ତ୍ରୀ ଯୁଦ୍ଧକାଳୀନ ଭିତ୍ତିରେ ରିଲିଫ ଓ ଉଦ୍ଧାର କାର୍ଯ୍ୟ ଚଳାଇବାକୁ ନିର୍ଦ୍ଦେଶ ଦେଇଥିଲେ । ଏହି ପରିପ୍ରେକ୍ଷୀରେ ପ୍ରଭାବିତ ଅଂଚଳରେ ସ୍ୱାସ୍ଥ୍ୟ ସେବା, ପରିମଳ ଓ ସ୍ୱଚ୍ଛତା ରକ୍ଷା ଉପରେ ଗୁରୁତ୍ୱ ଦେଇ ପଦକ୍ଷେପ ନେବାକୁ ସେ ପରାମର୍ଶ ଦେଇଥିଲେ । ପ୍ରଭାବିତ ଅଂଚଳରେ ବିଭିନ୍ନ ସମ୍ପତ୍ତିର କ୍ଷୟ କ୍ଷତି ଏବଂ ଫସଲ କ୍ଷତିର ଆକଳନ ତୁରନ୍ତ କରିବା ଲାଗି ସମ୍ପୃକ୍ତ ବିଭାଗ ଏବଂ ବୀମା ସଂସ୍ଥାଗୁଡିକୁ ନିର୍ଦ୍ଦେଶ ଦେବାକୁ ପ୍ରଧାନମନ୍ତ୍ରୀ ରାଜ୍ୟ ପ୍ରଶାସନକୁ ପରାମର୍ଶ ଦେଇଥିଲେ । କ୍ଷୟ କ୍ଷତିର ଆକଳନ ପରେ ପ୍ରଭାବିତ ଲୋକଙ୍କୁ ତୁରନ୍ତ କ୍ଷତି ପୁରଣ ପ୍ରଦାନ ଉପରେ ପ୍ରଧାନମନ୍ତ୍ରୀ ଗୁରୁତ୍ୱ ଆରୋପ କରିଥିଲେ । ବନ୍ୟା ପ୍ରଭାବିତ ଅଂଚଳରେ ଜଳ ଯୋଗାଣ, ବିଦ୍ୟୁତ ଯୋଗାଣ ଓ ଟେଲି ଯୋଗାଯୋଗ ବ୍ୟବସ୍ଥାକୁ ସ୍ୱାଭାବିକ କରିବା ଲାଗି ସେ ପ୍ରଶାସନକୁ ନିର୍ଦ୍ଦେଶ ଦେଇଥିଲେ । ପ୍ରଭାବିତ ଅଂଚଳରେ କ୍ଷତିଗ୍ରସ୍ତ ହୋଇଥିବା ସଡକ, ଶକ୍ତି, ସ୍ୱାସ୍ଥ୍ୟକେନ୍ଦ୍ର, ସାମାଜିକ ଭିତ୍ତିଭୂମିର ତୁରନ୍ତ ମରାମତି ଲାଗି ସ୍ୱତନ୍ତ୍ର ଦଳ ଗଠନ କରିବାକୁ ସେ ପରାମର୍ଶ ଦେଇଥିଲେ । ଅହମ୍ମଦାବାଦ ବିମାନ ବନ୍ଦରରେ ଗଣମାଧ୍ୟମର ପ୍ରତିନିଧିମାନଙ୍କୁ ସମ୍ବୋଧିତ କରି ପ୍ରଧାନମନ୍ତ୍ରୀ କହିଥିଲେ ଯେ, ଗତ ସପ୍ତାହେ ହେଲା ଗୁଜରାଟରେ ଭୀଷଣ ବର୍ଷା ଯୋଗୁଁ ବନ୍ୟା ପରିସ୍ଥିତି ସୃଷ୍ଟି ହୋଇଛି । ଆସନ୍ତା କାଲି ଆଉ 10ଟି ହେଲିକେପ୍ଟରକୁ ଉଦ୍ଧାର କାର୍ଯ୍ୟରେ ଲଗାଯିବ । ରିଲିଫ କାର୍ଯ୍ୟକୁ ଅଧିକ ତ୍ୱରାନ୍ୱିତ କରାଯିବ । ବନ୍ୟା ପ୍ରଭାବିତ ଗ୍ରାମାଂଚଳ ଓ ସହରାଂଚଳରେ କ୍ଷୟ କ୍ଷତି ତୁରନ୍ତ ଆକଳନ କରାଯିବ । କ୍ଷତିଗ୍ରସ୍ତ ଅଂଚଳରେ ସ୍ୱାଭାବିକ ଅବସ୍ଥା ଫେରାଇ ଆଣିବା ଲାଗି ସ୍ୱଳ୍ପ ଓ ଦୀର୍ଘମିଆଦୀ ପଦକ୍ଷେପମାନ ନିଆଯିବ । ବନ୍ୟା ପରିସ୍ଥିତିର ମୁକାବିଲା ପାଇଁ ରାଜ୍ୟ ସରକାର ଗ୍ରହଣ କରିଥିବା ପଦକ୍ଷେପକୁ ପ୍ରଧାନମନ୍ତ୍ରୀ ଏହି ଅବସରରେ ବେଶ ପସନ୍ଦ କରିଥିଲେ । ପ୍ରଧାନମନ୍ତ୍ରୀ ଏହି ଗସ୍ତ କାଳରେ ବନ୍ୟାରେ ମୃତ ବ୍ୟକ୍ତିଙ୍କ ନିକଟ ସମ୍ପର୍କୀୟଙ୍କ ପାଇଁ 2 ଲକ୍ଷ ଟଙ୍କା ଏବଂ ଗୁରୁତର ଭାବେ ଆହତଙ୍କ ପାଇଁ 50 ହଜାର ଟଙ୍କା ଲେଖାଏଁ ଅନୁକମ୍ପା ରାଶି ଘୋଷଣା କରିଛନ୍ତି । ରାଜ୍ୟ ବିପର୍ଯ୍ୟୟ ରିଲିଫ ପାଣ୍ଠି ବାବଦକୁ ତକ୍ରାଳ 500 କୋଟି ଟଙ୍କାର ଅତିରିକ୍ତ ସହାୟତା ପ୍ରଦାନ କରାଯିବା ବିଷୟ ପ୍ରଧାନମନ୍ତ୍ରୀ ଘୋଷଣା କରିଥିଲେ । ବନ୍ୟା ପରିସ୍ଥିତିର ସଫଳ ମୁକାବିଲା କରିବାରେ ରାଜ୍ୟ ସରକାର ସଫଳ ହେବେ ଏବଂ ଏଭଳି ବିପର୍ଯ୍ୟୟରୁ ରାଜ୍ୟ ଖୁବ ଶୀଘ୍ର ମୁକ୍ତିଲାଭ କରି ଆହୁରି ସୁଦୃଢ଼ ହେବ ବୋଲି ପ୍ରଧାନମନ୍ତ୍ରୀ ଦୃଢ଼ ଆଶା ପୋଷଣ କରିଥିଲେ । ଏହି ଘଡିସନ୍ଧି ମୁହୂର୍ତ୍ତରେ କେନ୍ଦ୍ର ସରକାର ରାଜ୍ୟର ଜନସାଧାରଣଙ୍କ ସହ କାନ୍ଧକୁ କାନ୍ଧ ମିଳାଇ ରହିଛନ୍ତି ବୋଲି ପ୍ରଧାନମନ୍ତ୍ରୀ ଆଶ୍ୱାସନା ଦେଇଥିଲେ ।
କମ୍ପାନୀ (ସଂଶୋଧନ)ବିଲ, 2016 କୁ କ୍ୟାବିନେଟ ମୋହର

କମ୍ପାନୀ (ସଂଶୋଧନ)ବିଲ, 2016 ରେ ହୋଇଥିବା ସଂଶୋଧନକୁ କେନ୍ଦ୍ର କ୍ୟାବିନେଟ ମଞ୍ଜୁରି ପ୍ରଦାନ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ଏହି ପ୍ରସ୍ତାବ ଉପରେ ଆଲୋଚନା ପରେ ବିଲକୁ ସ୍ୱୀକୃତି ମିଳିଛି । ଏବେ ଏହି ବିଲକୁ ସଂସଦରେ ଉପସ୍ଥାପନ କରାଯିବ ।
ବିଜ୍ଞାନ, କାରିଗରୀ, ନବୋନ୍ମେଷ କ୍ଷେତ୍ରରେ ଭାରତ-ଉଜବେକିସ୍ତାନ ସହଯୋଗ ବୁଝାମଣା ସମ୍ପର୍କରେ ଅବଗତ ହେଲେ କ୍ୟାବିନେଟ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟଙ୍କୁ ବିଜ୍ଞାନ, କାରିଗରୀ ଏବଂ ନବୋନ୍ମେଷ କ୍ଷେତ୍ରରେ ସହଯୋଗ ଉପରେ ଭାରତ ଏବଂ ଉଜବେକିସ୍ତାନ ମଧ୍ୟରେ ବୁଝାମଣା ସମ୍ପର୍କରେ ଅବଗତ କରାଯାଇଥିଲା । ଏହି ବୁଝାମଣା ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏବଂ ଉଜବେକିସ୍ତାନର ରାଷ୍ଟ୍ରପତି ଶ୍ରୀ ଶୌକତ ମିରୟୋୟେଭଙ୍କ ଉପସ୍ଥିତିରେ ନୂଆଦିଲ୍ଲୀରେ 1 ଅକ୍ଟୋବର, 2018ରେ ସ୍ୱାକ୍ଷରିତ ହୋଇଥିଲା । ବୁଝାମଣରେ ଭାରତ ପକ୍ଷରୁ ବିଜ୍ଞାନ ଓ କାରିଗରୀ ତଥା ଭୂ-ବିଜ୍ଞାନ ମନ୍ତ୍ରୀ ଡ. ହର୍ଷବର୍ଦ୍ଧନ ଏବଂ ଉଜବେକିସ୍ତାନ ପକ୍ଷରୁ ସେଠାକାର ନବୋନ୍ମେଷ ବିକାଶ ମନ୍ତ୍ରୀ ଶ୍ରୀ ଆବ୍ରାହିମ ଅବଦୁରଖମାନୋଭ ସ୍ୱାକ୍ଷର କରିଥିଲେ । ଲାଭ : ବୁଝାମଣା ସ୍ୱାକ୍ଷରିତ ହେବା ଦ୍ୱାରା ଦ୍ୱିପାକ୍ଷିକ ସମ୍ପର୍କରେ ନୂତନ ଅଧ୍ୟାୟର ଆରମ୍ଭ ହେବ, କାରଣ ବିଜ୍ଞାନ ଏବଂ କାରିଗରୀରେ ପାରସ୍ପରିକ ଲାଭ ସୁଦୃଢ଼ ହେବା ଦ୍ୱାରା ଉଭୟ ଦେଶ ଏହାର ଲାଭ ଉଠାଇପାରିବେ । ଏହି ବୁଝାମଣାର ଉଦ୍ଦେଶ୍ୟ ଉଭୟ ଦେଶ ମଧ୍ୟରେ ବିଜ୍ଞାନ ଓ କାରିଗରୀ ଏବଂ ନବୋନ୍ମେଷ କ୍ଷେତ୍ରରେ ସହଯୋଗକୁ ପ୍ରୋତ୍ସାହିତ କରିବା । ଅଂଶୀଦାରଙ୍କ ମଧ୍ୟରେ ବୈଜ୍ଞାନିକ ସଂଗଠନର ଗବେଷକ, ଏକାଡେମୀ, ଗବେଷଣା ଏବଂ ବିକାଶ ଗବେଷଣାଗାର ଏବଂ ଭାରତ-ଉଜବେକିସ୍ତାନର ଉଦ୍ୟୋଗ ସାମିଲ ଅଛନ୍ତି । ସହଯୋଗର ସମ୍ଭାବ୍ୟ କ୍ଷେତ୍ର ମଧ୍ୟରେ କୃଷି ଏବଂ ଖାଦ୍ୟ ବିଜ୍ଞାନ, କାରିଗରୀ, ଇଞ୍ଜିନିୟରିଂ ବିଜ୍ଞାନ, ସୂଚନା ଏବଂ ସଂଚାର ପ୍ରଯୁକ୍ତି, ଏପ୍ଲାଏଡ ମାଥମେଟିକ୍ସ, ଡାଟା ବିଜ୍ଞାନ ଏବଂ ପ୍ରଯୁକ୍ତି, ସ୍ୱାସ୍ଥ୍ୟ ଏବଂ ମେଡ଼ିକାଲ ପ୍ରଯୁକ୍ତି, ଧାତୁ ବିଜ୍ଞାନ, ଜୀବ ବିଜ୍ଞାନ ଏବଂ ଜୈବ ପ୍ରଯୁକ୍ତି, ଭୌତିକ ଶାସ୍ତ୍ର ଏବଂ ଏଷ୍ଟ୍ରୋଫିଜିକ୍ସ, ଶକ୍ତି, ଜଳ, ଜଳବାୟୁ ଏବଂ ପ୍ରାକୃତିକ ସମ୍ବଳ ଭଳି କ୍ଷେତ୍ରକୁ ଚିହ୍ନଟ କରାଯାଇଛି ।
ମଧ୍ୟପ୍ରଦେଶରେ ଅଗ୍ନିକାଣ୍ଡରେ ପ୍ରାଣ ହରାଇଥିବା ବ୍ୟକ୍ତିଙ୍କ ଲାଗି ସମବେଦନା ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମଧ୍ୟପ୍ରଦେଶରେ ଅଗ୍ନିକାଣ୍ଡ ଘଟଣାରେ ମୃତ୍ୟୁବରଣ କରିଥିବା ବ୍ୟକ୍ତିଙ୍କ ଲାଗି ଦୁଃଖ ପ୍ରକାଶ କରିଛନ୍ତି । ଆହତଙ୍କ ଶୀଘ୍ର ଆରୋଗ୍ୟ ପାଇଁ ସେ ପ୍ରାର୍ଥନା ମଧ୍ୟ କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍ କରି କରିଛି: “ମଧ୍ୟପ୍ରଦେଶର ଇନ୍ଦୋରରେ ଘଟିଥିବା ଅଗ୍ନିକାଣ୍ଡ ଅତ୍ୟନ୍ତ ଦୁଃଖଦାୟକ । ଏହି ଦୁଃଖଦ ଘଟଣାରେ ପ୍ରାଣ ହରାଇଥିବା ପରିବାରବର୍ଗଙ୍କୁ ମୁଁ ଗଭୀର ସମବେଦନା ଜଣାଉଛି । ସମସ୍ତ ଆହତଙ୍କ ଶୀଘ୍ର ଅ।ରୋଗ୍ୟ କାମନା କରୁଛି: ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ।”
ଦିଲ୍ଲୀ ଏମ୍ସରେ ଗ୍ରୀନ୍ ହସ୍ପିଟାଲ ଆଧାରିତ ପରିଯୋଜନା ପାଇଁ ଜାପାନର ନୂଆ ଶକ୍ତି ଓ ଶିଳ୍ପ ଜ୍ଞାନକୌଶଳ ବିକାଶ ସଂଗଠନ, ସ୍ୱାସ୍ଥ୍ୟ ଓ ପରିବାର କଲ୍ୟାଣ ମନ୍ତ୍ରଣାଳୟ ଏବଂ ଏମ୍ସ ମଧ୍ୟରେ ବୁଝାମଣାକୁ କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ୍ ବୈଠକରେ ଦିଲ୍ଲୀସ୍ଥିତ ଏମ୍ସରେ ଆଇସିଟି ପାଇଁ ଗ୍ରୀନ୍ ହସ୍ପିଟାଲ ଆଧାରିତ ପ୍ରଦର୍ଶନମୂଳକ ପରିଯୋଜନା ଉଦ୍ଦେଶ୍ୟରେ ଜାପାନର ନ୍ୟୁ ଏନର୍ଜି ଏଣ୍ଡ ଇଣ୍ଡଷ୍ଟ୍ରିଆଲ ଟେକ୍ନୋଲଜି ଡେଭଲପମେଂଟ ଅର୍ଗାନାଇଜେସନ୍(ଏନ୍ଇଡିଓ), ଅର୍ଥ ମନ୍ତ୍ରଣାଳୟ (ଅର୍ଥନୀତିକ ବ୍ୟାପାର ବିଭାଗ), ସ୍ୱାସ୍ଥ୍ୟ ଓ ପରିବାର କଲ୍ୟାଣ ମନ୍ତ୍ରଣାଳୟ ଓ ଏମ୍ସ ମଧ୍ୟରେ ଏମ୍ଓୟୁ ସ୍ୱାକ୍ଷରକୁ ଅନୁମୋଦନ କରାଯାଇଛି । ଏହି ପ୍ରକଳ୍ପ ମଧ୍ୟରେ- କ- ଉପକରଣ ପାଇଁ ଆବଶ୍ୟକ ସର୍ଭେ, ଡିଜାଇନ୍, ନିର୍ମାଣ ଓ ପରିଚାଳନା ଖ- ଉପକରଣ ପାଇଁ ମୂଳ ଯୋଜନା ଓ ଇଞ୍ଜିନିୟରିଂ ଓ ଡିଜାଇନ୍ ଗ- ଉପକରଣ ପାଇଁ ନିର୍ମାଣ ଓ ପରିବହନ ଘ- ସିଭିଲ ୱାର୍କ, ନିର୍ମାଣ ଓ ସ୍ଥାପନ ଙ- ଉପକରଣ କାର୍ଯ୍ୟକ୍ଷମ କରିବା ପାଇଁ ଚ- ଉପକରଣ ପ୍ରଦର୍ଶନ ଛ- ଭାରତରେ ଜ୍ଞାନକୌଶଳର ପ୍ରସାର । ଏହି ଏମ୍ଓୟୁ ସ୍ୱାକ୍ଷର ଦିନ ହିଁ ପ୍ରଭାବଶାଳୀ ହେବ ଓ ୨୦୨୦ ମାର୍ଚ୍ଚ ୩୧ ତାରିଖ ପର୍ଯ୍ୟନ୍ତ କାର୍ଯ୍ୟକ୍ଷମ ରହିବ । ଦିଲ୍ଲୀ ଏମ୍ସରେ ଆଇଟି ଆଧାରିତ ଓ ଶକ୍ତି ସଂଚୟ ଉପକରଣ ସ୍ଥାପନ ଦ୍ୱାରା ପରିବେଶ ସୁରକ୍ଷା ଓ ଶକ୍ତିର ସଦୁପଯୋଗ କରିବା ଏହି ପ୍ରକଳ୍ପର ଉଦ୍ଦେଶ୍ୟ । ଶକ୍ତି ପରିଚାଳନା ବ୍ୟବସ୍ଥା ଓ ଆଇଟି ବ୍ୟବସ୍ଥାର ପ୍ରଦର୍ଶନ କରିବା ମଧ୍ୟ ଏହି ବୁଝାମଣାର ଆଉ ଏକ ଉଦ୍ଦେଶ୍ୟ ।
ସାବିତ୍ରୀବାଇ ଫୁଲେଙ୍କୁ ତାଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସାବିତ୍ରୀବାଇ ଫୁଲେଙ୍କୁ ତାଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ମୁଁ ପ୍ରେରଣାଦାୟୀ ସାବିତ୍ରୀବାଇ ଫୁଲେ ଜୀଙ୍କୁ ତାଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି ଅର୍ପଣ କରୁଛି । ସେ ଆମର ନାରୀ ଶକ୍ତିଙ୍କ ଅଦମ୍ୟ ଆବେଗକୁ ବ୍ୟକ୍ତ କରିଛନ୍ତି । ମହିଳାମାନଙ୍କୁ ଶିକ୍ଷା ତଥା ସଶକ୍ତିକରଣ ପାଇଁ ତାଙ୍କ ଜୀବନ ଉତ୍ସର୍ଗୀକୃତ । ସାମାଜିକ ସଂସ୍କାର ଏବଂ ସମାଜ ସେବା କ୍ଷେତ୍ରରେ ମଧ୍ୟ ସେ ସମାନ ପ୍ରେରଣାଦାୟୀ ଥିଲେ ।”
ପ୍ରଧାନମନ୍ତ୍ରୀଙ୍କୁ ଭେଟିଲେ ରୁଷିଆର ଉପପ୍ରଧାନମନ୍ତ୍ରୀ ମିଷ୍ଟର ଦିମିତ୍ରି ରୋଗୋଜିନ

ରୁଷିଆର ଉପପ୍ରଧାନମନ୍ତ୍ରୀ ମିଷ୍ଟର ଦିମିତ୍ରି ରୋଗୋଜିନ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ସାକ୍ଷାତ କାଳରେ ସେ ପ୍ରଧାନମନ୍ତ୍ରୀଙ୍କୁ ରାଷ୍ଟ୍ରପତି ପୁଟିନଙ୍କ ପକ୍ଷରୁ ଶୁଭେଚ୍ଛା ଜଣାଇଥିଲେ । ଭାରତ ଓ ରୁଷିଆର ମିଳିତ ସହଯୋଗରେ ନିର୍ମାଣାଧୀନ ପ୍ରକଳ୍ପଗୁଡିକର ଅଗ୍ରଗତି ନେଇ ସେ ପ୍ରଧାନମନ୍ତ୍ରୀ ଶ୍ରୀ ମୋଦୀଙ୍କୁ ଅବଗତ କରାଇଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, ରୁଷିଆ ହେଉଛି ଭାରତର ଏକ ବିଶ୍ଵସ୍ତ ଓ ବହୁ ପରୀକ୍ଷିତ ବନ୍ଧୁ । ରାଷ୍ଟ୍ରପତି ପୁଟିନଙ୍କ ସହ ମିଶି ସବୁ କ୍ଷେତ୍ରରେ ଭାରତ ଓ ରୁଷିଆ ମଧ୍ୟରେ ଦ୍ଵିପାକ୍ଷିକ ସହଯୋଗକୁ ପରିବ୍ୟାପ୍ତ, ସୁଦୃଢ ଓ ଗଭୀର କରିବା ଲାଗି ସେ ବଦ୍ଧପରିକର ବୋଲି ପ୍ରଧାନମନ୍ତ୍ରୀ ଦୋହରାଇଥିଲେ । ଗତ ଜୁନରେ ତାସକେଣ୍ଟଠାରେ ଏବଂ ଚଳିତ ମାସ ପ୍ରାରମ୍ଭରେ କୁଡନକୁଲମ ପରମାଣୁ ଶକ୍ତି କେନ୍ଦ୍ର ୟୁନିଟ-1 କୁ ଭିଡିଓ ଲିଙ୍କ ଜରିଆରେ ଲୋକାର୍ପିତ କରିବା ବେଳେ ସେ ରାଷ୍ଟ୍ରପତି ପୁଟିନଙ୍କ ସହ ତାଙ୍କର ଆଲୋଚନାକୁ ସ୍ମରଣ କରାଇଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, ରାଷ୍ଟ୍ରପତି ପୁଟିନଙ୍କ ଆଗାମୀ ଗସ୍ତକୁ ଭାରତ ଉତ୍କଣ୍ଠାର ସହ ଅପେକ୍ଷା କରିଛି ।
ଚଳିତ ବର୍ଷର ପରୀକ୍ଷା ପେ ଚର୍ଚ୍ଚା ପାଇଁ ମତାମତ ଆମନ୍ତ୍ରଣ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସମସ୍ତଙ୍କୁ ବିଶେଷ କରି ପରୀକ୍ଷା ଯୋଦ୍ଧା, ଅଭିଭାବକ ଏବଂ ଶିକ୍ଷକମାନଙ୍କୁ ଚଳିତ ବର୍ଷର ପରୀକ୍ଷା ପେ ଚର୍ଚ୍ଚା ଆଲୋଚନା ପାଇଁ ସେମାନଙ୍କ ମତାମତ ଦେବାକୁ ଆମନ୍ତ୍ରଣ କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି “ବିଭିନ୍ନ ବର୍ଗର ଲୋକଙ୍କ ଠାରୁ ପ୍ରାପ୍ତ ବ୍ୟାପକ ମତାମତ ଦ୍ୱାରା ପରୀକ୍ଷା ପେ ଚର୍ଚ୍ଚା ଆହୁରି ସ୍ମରଣୀୟ ହୋଇପାରିଛି । ମୁଁ ଆପଣଙ୍କୁ ସମସ୍ତଙ୍କୁ ବିଶେଷ କରି ପରୀକ୍ଷା ଯୋଦ୍ଧା, ଅଭିଭାବକ ଏବଂ ଶିକ୍ଷକମାନଙ୍କୁ ଚଳିତ ବର୍ଷର ଆଲୋଚନା ପାଇଁ ସେମାନଙ୍କ ମତାମତ ସେୟାର କରିବାକୁ ଆମନ୍ତ୍ରଣ କରୁଛି । #PPC2023 innovateindia.mygov.in/ppc-2023/ "
ପ୍ରଧାନମନ୍ତ୍ରୀ ଉତ୍ତରାଖଣ୍ଡର ଚମ୍ପାୱତରେ ସଡକ ଦୁର୍ଘଟଣାରେ ପ୍ରାଣ ହରାଇଥିବା ଲୋକଙ୍କ ପାଇଁ ଦୁଃଖ ପ୍ରକାଶ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଉତ୍ତରାଖଣ୍ଡର ଚମ୍ପାୱତରେ ଏକ ସଡ଼କ ଦୁର୍ଘଟଣାରେ ପ୍ରାଣ ହରାଇଥିବା ବ୍ୟକ୍ତିଙ୍କ ଲାଗି ଗଭୀର ଦୁଃଖ ପ୍ରକାଶ କରିଛନ୍ତି । ପୀଡିତଙ୍କ ପାଇଁ ପ୍ରଧାନମନ୍ତ୍ରୀ ଜାତୀୟ ରିଲିଫ୍ ପାଣ୍ଠି (ପିଏମ୍‍ଏନ୍‍ଆରଏଫ୍‍) ରୁ ପ୍ରଧାନମନ୍ତ୍ରୀ ଅନୁକମ୍ପାମୂଳକ ସହାୟତା ରାଶି ଘୋଷଣା କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍‍ କରିଛି; “ଉତ୍ତରାଖଣ୍ଡର ଚମ୍ପାୱତରେ ଘଟିଥିବା ଏହି ଦୁର୍ଘଟଣା ହୃଦୟ ବିଦାରକ । ଏଥିରେ ମୃତ୍ୟୁବରଣ କରିଥିବା ଲୋକଙ୍କ ପରିବାର ପ୍ରତି ମୁଁ ସମବେଦନା ଜଣାଉଛି । ସ୍ଥାନୀୟ ପ୍ରଶାସନ ରିଲିଫ ଓ ଉଦ୍ଧାର କାର୍ଯ୍ୟରେ ନିୟୋଜିତ ଅଛନ୍ତି: ପ୍ରଧାନମନ୍ତ୍ରୀ “ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଉତ୍ତରାଖଣ୍ଡ ଦୁର୍ଘଟଣାରେ ପ୍ରାଣ ହରାଇଥିବା ପ୍ରତ୍ୟେକ ବ୍ୟକ୍ତିଙ୍କ ନିକଟ ସମ୍ପର୍କୀୟଙ୍କ ଲାଗି ପିଏମ୍‍ଏନ୍‍ଆରଏଫ୍‍ରୁ ୨ଲକ୍ଷ ଟଙ୍କା କରି ଅନୁକମ୍ପାମୂଳକ ସହାୟତା ରାଶି ଘୋଷଣା କରିଛନ୍ତି । ପ୍ରତ୍ୟେକ ଆହତଙ୍କୁ ୫୦,୦୦୦ ଟଙ୍କା ପ୍ରଦାନ କରାଯିବ ।”
ଶ୍ରୀମତୀ ମୁକ୍ତା ତିଲକଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପୁନେର ପୂର୍ବତନ ମେୟର ତଥା ମହାରାଷ୍ଟ୍ରର ବିଧାୟକ ଶ୍ରୀମତୀ ମୁକ୍ତା ତିଲକଙ୍କ ବିୟୋଗରେ ଗଭୀର ଶୋକ ବ୍ୟକ୍ତ କରିଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “ଶ୍ରୀମତୀ ମୁକ୍ତା ତିଲକ ପ୍ରତିବଦ୍ଧତାର ସହ ସମାଜସେବା କରୁଥିଲେ । ଲୋକଙ୍କ ସମସ୍ୟା ଉତଥାପନ କରି ସେ ନିଜ ପରିଚୟ ସୃଷ୍ଟି କରିଥିଲେ । ପୁନେ ମେୟର ଭାବେ ତାଙ୍କ କାର୍ଯ୍ୟକାଳ ଉଲ୍ଲେଖନୀୟ ଥିଲା । ବିଜେପି ପ୍ରତି ତାଙ୍କ ପ୍ରତିବଦ୍ଧତାକୁ କାର୍ଯ୍ୟକର୍ତ୍ତାମାନେ ସଦା ସ୍ମରଣ ରଖିବେ । ତାଙ୍କ ମୃତ୍ୟୁରେ ଦୁଃଖିତ । ତାଙ୍କ ପରିବାର ଓ ସମର୍ଥକମାନଙ୍କୁ ସମବେଦନା । ଓମ ଶାନ୍ତି ।”
ଭାରତ ଏବଂ କୋରିଆ ମଧ୍ୟରେ ମାନ୍ୟତା ପ୍ରମାଣ ପତ୍ର ଉପରେ ହସ୍ତାକ୍ଷର ପାଇଁ କେବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେବିନେଟ ବୈଠକରେ ଭାରତ ଏବଂ କୋରିଆ ମଧ୍ୟରେ ପରସ୍ପର ମାନ୍ୟତା ପ୍ରମାଣ ପତ୍ର ଉପରେ ହସ୍ତାକ୍ଷରକୁ ଅନୁମୋଦନ କରାଯାଇଛି । ଏହା 1978 ସଂଶୋଧିତ 1/10 ଅଧିନିୟମ ଅନୁଯାୟୀ ନାବିକମାନଙ୍କ ପାଇଁ ଅନ୍ତର୍ଜାତୀୟ ସମ୍ମିଳନୀରେ ପ୍ରଶିକ୍ଷଣର ମାନ ଉପରେ ପର୍ଯ୍ୟବେସିତ । ଏହି ବୁଝାମଣା ହସ୍ତାକ୍ଷର ହେଲେ ନୌଶିକ୍ଷା ଏବଂ ପ୍ରଶିକ୍ଷଣ ସହିତ ନାବିକମାନଙ୍କର ଦକ୍ଷତା ପ୍ରମାଣପତ୍ର, ପ୍ରଶିକ୍ଷଣ ନଥି ପ୍ରମାଣପତ୍ର, ଅନୁମୋଦନ ଏବଂ ମେଡିକାଲ ଫିଟନେସ ପ୍ରମାଣପତ୍ର ଅନ୍ୟ ଦେଶର ସରକାର ପ୍ରଦାନ କରିବେ । ଏସଟିସିଡବ୍ଲୁ ସମ୍ମିଳନୀର 1/10 ଅଧିନିୟମ ଆଧାରରେ ଏହା କରାଯାଇଛି ଯାହା ଏହି ଦୁଇ ଦେଶ ମଧ୍ୟରେ ନାବିକମାନଙ୍କର ପ୍ରଶିକ୍ଷଣ, ପ୍ରମାଣପତ୍ର ଏବଂ ପରିଚାଳନା ଆଦି କ୍ଷେତ୍ରରେ ପରସ୍ପରକୁ ସହଯୋଗ କରିବେ ।
କନିଷ୍ଠ ବିଶ୍ୱ କୁସ୍ତି ଚମ୍ପିଅନସିପ୍ ୨୦୨୧ ରେ ପଦକ ଜିଣିଥିବା କୁସ୍ତି ଯୋଦ୍ଧାମାନଙ୍କୁ ପ୍ରଧାନମନ୍ତ୍ରୀ ଅଭିନନ୍ଦନ ଜଣାଇଛନ୍ତି

କନିଷ୍ଠ ବିଶ୍ୱ କୁସ୍ତି ଚମ୍ପିଅନସିପ୍ ୨୦୨୧ ରେ ପଦକ ଜିତିଥିବାରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କୁସ୍ତି ଯୋଦ୍ଧାଙ୍କୁ ଅଭିନନ୍ଦନ ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; ପ୍ରତିଭାଶାଳୀ କୁସ୍ତିଯୋଦ୍ଧା ମାନଙ୍କ ପାଇଁ ଅଧିକ ଶକ୍ତି! କନିଷ୍ଠ ବିଶ୍ୱ କୁସ୍ତି ଚମ୍ପିଅନସିପ୍ ୨୦୨୧ ରେ ଆମର ପୁରୁଷ ଏବଂ ମହିଳା ଦଳ ୪ ଟି ରୌପ୍ୟ ସମେତ ମୋଟ ୧୧ ଟି ପଦକ ସହିତ ଫେରି ଆସିଛନ୍ତି । ସଫଳତା ପାଇଁ ଦଳକୁ ବଧାଇ ଏବଂ ସେମାନଙ୍କ ଭବିଷ୍ୟତ ପ୍ରୟାସ ପାଇଁ ଶୁଭେଚ୍ଛା ।
୨୦୨୦-୨୧ ଆର୍ଥିକ ବର୍ଷ ପାଇଁ ରେଳ କର୍ମଚାରୀମାନଙ୍କୁ ଉତ୍ପାଦକତା ଆଧାରିତ ବୋନସ ପ୍ରଦାନ ପ୍ରସ୍ତାବକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଆଜି ଯୋଗ୍ୟ ଅଣ ଗେଜେଟେଡ ରେଳ କର୍ମଚାରୀ (ଆରପିଏଫ/ଆରପିଏସଏଫ କର୍ମଚାରୀଙ୍କୁ ବାଦ ଦେଇ) ମାନଙ୍କ ଲାଗି ୨୦୨୦-୨୧ ଆର୍ଥିକ ବର୍ଷ ପାଇଁ ୭୮ ଦିନର ବେତନ ସହ ସମାନ ଉତ୍ପାଦକତା ଆଧାରିତ ବୋନସ (ପିଏଲବି) ପ୍ରଦାନ କରିବା ପ୍ରସ୍ତାବକୁ ଅନୁମୋଦନ କରିଛନ୍ତି। ରେଳ କର୍ମଚାରୀମାନଙ୍କୁ ୭୮ ଦିନ ପିଏଲବି ପ୍ରଦାନ କରିବା ଲାଗି ରାଜକୋଷ ଉପରେ ୧୯୪୮.୭୩ କୋଟି ଟଙ୍କାର ବୋଝ ପଡ଼ିବ ବୋଲି ଅନୁମାନ କରାଯାଉଛି। ଯୋଗ୍ୟ ଅଣଗେଜେଟେଡ ରେଳ କର୍ମଚାରୀମାନଙ୍କୁ ପିଏଲବି ପରିଶୋଧ ନିମନ୍ତେ ନିର୍ଦ୍ଧାରିତ ବେତନ ଗଣନା ସୀମା ମାସିକ ୭୦୦୦ ହଜାର ଟଙ୍କା ରହିଛି । ପ୍ରତ୍ୟେକ ରେଳ କର୍ମଚାରୀମାନଙ୍କ ପାଇଁ ୭୮ ଦିନର ସର୍ବାଧିକ ଦେୟ ରାଶି ୧୭,୯୫୧ ଟଙ୍କା ନିର୍ଦ୍ଧାରଣ କରାଯାଇଛି। ନିଷ୍ପତ୍ତି ଫଳରେ ପାଖାପାଖି ୧୧.୫୬ ଲକ୍ଷ ଅଣ ଗେଜେଟେଡ୍ ରେଳ କର୍ମଚାରୀ ଲାଭାନ୍ବିତ ହେବେ। ଯୋଗ୍ୟ ରେଳ କର୍ମଚାରୀମାନଙ୍କୁ ପ୍ରତିବର୍ଷ ଦଶହରା ପୂଜା ଛୁଟି ପୂର୍ବରୁ ପିଏଲବି ପ୍ରଦାନ କରାଯାଇଥାଏ। କ୍ୟାବିନେଟଙ୍କ ଏହି ନିଷ୍ପତ୍ତି ଚଳିତ ବର୍ଷ ମଧ୍ୟ ଛୁଟି ପୂର୍ବରୁ ଲାଗୁ କରାଯିବ। ୨୦୧୦-୧୧ ଠାରୁ ୨୦୧୯-୨୦ ପର୍ଯ୍ୟନ୍ତ ୭୮ ଦିନର ବେତନ ପିଏଲବି ରାଶି ଆକାରରେ ପ୍ରଦାନ କରାଯାଉଛି। ୨୦୨୦-୨୧ ଲାଗି ମଧ୍ୟ ୭୮ ଦିନର ବେତନ ସହିତ ସମାନ ପିଏଲବି ଦିଆଯିବା ଲାଗି ନିଷ୍ପତ୍ତି ନିଆଯାଇଛି, ଯାହାଫଳରେ କର୍ମଚାରୀମାନେ ରେଳବାଇର କାର୍ଯ୍ୟ ସମ୍ପାଦନ ପାଇଁ ଅନୁପ୍ରାଣିତ ହେବେ। ଏହାଦ୍ବାରା ଉତ୍ପାଦକତାରେ ସୁଧାର ଆସିବ। ରେଳବାଇରେ ଉତ୍ପାଦକତା ସହ ଜଡ଼ିତ ବୋନସ ସାରା ଦେଶରେ ଥିବା ସମସ୍ତ ଅଣଗେଜେଟେଡ ରେଳ କର୍ମଚାରୀ (ଆରପିଏଫ/ଆରପିଏସଏଫ କର୍ମଚାରୀମାନଙ୍କୁ ବାଦ ଦେଇ) ମାନଙ୍କୁ କଭର କରିଥାଏ। ପିଏଲବି ଗଣନାର ପ୍ରକ୍ରିୟା : କ). ୨୩.୦୯.୨୦୦୦ରେ ହୋଇଥିବା କ୍ୟାବିନେଟ ବୈଠକର ନିଷ୍ପତ୍ତିରେ ଅନୁମୋଦିତ ସୂତ୍ର ଅନୁସାରେ ବର୍ଷ ୧୯୯୮-୯୯ ଠାରୁ ୨୦୧୩-୧୪ (୨୦୦୨-୦୩ ରୁ ୨୦୦୪-୦୫କୁ ବାଦ୍ ଦେଇ, ଯେତେବେଳେ କ୍ୟାପିଟାଲ ୱେଟେଜ ଏବଂ କର୍ମଚାରୀଙ୍କ ସଂଖ୍ୟା ସନ୍ଦର୍ଭରେ କେତେକ ସାଧାରଣ ପରିବର୍ତ୍ତନ କରାଯାଇଥିଲା) ପର୍ଯ୍ୟନ୍ତ ପିଏଲବି ପରିଶୋଧ କରାଯାଇଥିଲା। ଏହି ଫର୍ମୁଲା ଇନପୁଟ:ଆଉଟପୁଟ ଅନୁପାତ ଆଧାରିତ ଥିଲା। ଏଠାରେ ଆଉଟପୁଟ ଗଣନା ମୋଟ ଟନ୍ କିଲୋମିଟର ଭାବେ କରାଯାଇଥିଲା। ଇନପୁଟକୁ ଅଣଗେଜେଟଡ୍ କର୍ମଚାରୀମାନଙ୍କ କ୍ୟାପିଟାଲ ୱେଟେଜ ଦ୍ବାରା ସଂଶୋଧିତ ସଂଖ୍ୟା ଭାବେ ଗ୍ରହଣ କରାଗଲା। ଖ). ୨୦୧୨-୧୩ ଆର୍ଥିକ ବର୍ଷ ଲାଗି ୭୮ ଦିନ ବେତନ ସମତୁଲ୍ୟ ପିଏଲବିକୁ ଏକ ସ୍ବତନ୍ତ୍ର ମାମଲା ଭାବେ ଏକ ସର୍ତ୍ତ ସହିତ ଅନୁମୋଦିତ କରାଯାଇଥିଲା, ତାହା ହେଉଛି ଷଷ୍ଠ ବେତନ ଆୟୋଗଙ୍କ ସୁପାରିସ ଏବଂ ଅର୍ଥ ମନ୍ତ୍ରଣାଳୟର ବିଚାରକୁ ଧ୍ୟାନରେ ରଖି ପିଏଲବିର ଫର୍ମୁଲା ଉପରେ ପୁଣିଥରେ ବିଚାର କରାଯିବ। ଏହା ଫଳରେ, ରେଳ ମନ୍ତ୍ରଣାଳୟ ଏକ ନୂଆ ଫର୍ମୁଲା ପ୍ରସ୍ତୁତ କରିବା ଲାଗି ସମିତି ଗଠନ କରିଥିଲା। ଗ) ସମିତି ପକ୍ଷରୁ ସୁପାରିସ କରାଯାଇଥିଲା ଯେ ୨୦୦୦ରେ ଫର୍ମୁଲା ଓ ଅପରେସନ ରେସିଓ ଉପରେ ଆଧାରିତ ହାଇ ନ୍ୟୁ ଫର୍ମୁଲା ୱେଟେଜ ୫୦:୫୦ ଅନୁପାତରେ ହୋଇପାରିବ। ଏହି ଫର୍ମୁଲା ଭୌତିକ ମାନଦଣ୍ଡ ସନ୍ଦର୍ଭରେ ତଥା ଆଥିର୍କ ମାନକ ରୂପରେ ମଧ୍ୟ ଉତ୍ପାଦକତା ସମାନ ପ୍ରତିନିଧିତ୍ବ ସୁନିଶ୍ଚିତ କରିଛି। ସମିତି ଦ୍ବାରା ସୁପାରିସ କରାଯାଇଥିବା ଫର୍ମୁଲାକୁ ୨୦୧୪-୧୫ ଠାରୁ ୨୦୧୯-୨୦ ପର୍ଯ୍ୟନ୍ତ ପିଏଲବିର ଗଣନା ଲାଗି ଉପଯୋଗ କରାଯାଇଛି।
କେନ୍ଦ୍ର ସଚିବମାନଙ୍କ ସହ ପ୍ରଧାନମନ୍ତ୍ରୀଙ୍କ ଅନୌପଚାରିକ ବୈଠକ

ଭାରତ ସରକାରଙ୍କ ବିଭିନ୍ନ ମନ୍ତ୍ରଣାଳୟର ବରିଷ୍ଠ ସଚିବମାନଙ୍କ ସହିତ ସୋମବାର ଦିନ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏକ ବୈଠକରେ ଯୋଗ ଦେଇ ବିଭିନ୍ନ ପ୍ରସଙ୍ଗରେ ଆଲୋଚନା କରିଛନ୍ତି । ପୁରୁଣାକାଳିଆ ପ୍ରଶାସନିକ ବ୍ୟବସ୍ଥା ଠାରୁ ଊଦ୍ଧ୍ୱର୍କୁ ଆସିବା ଲାଗି ସେମାନଙ୍କୁ ପରାମର୍ଶ ଦେଇ ପ୍ରଧାନମନ୍ତ୍ରୀ କହିଥିଲେ ଯେ ସଚିବମାନଙ୍କ ନିକଟରେ ମାନବଜଗତର ଏକ ଷଷ୍ଠାଂଶ ଲୋକମାନଙ୍କ ଜୀବନରେ ପରିବର୍ତ୍ତନ ଆଣିବାର ସୁଯୋଗ ରହିଛି । 2022 – ଦେଶ ସ୍ୱାଧୀନ ହେବାର 75ତମ ବର୍ଷ ପୂର୍ତ୍ତି ସୁଦ୍ଧା ହାସଲ କରିବାକୁ ଥିବା ଦୃଢ଼ ଲକ୍ଷ୍ୟ ଚିହ୍ନଟ କରି ସେ ଦିଗରେ କାର୍ଯ୍ୟ କରିବା ଲାଗି ପ୍ରଧାନମନ୍ତ୍ରୀ ସେମାନଙ୍କୁ ଆହ୍ୱାନ ଜଣାଇଥିଲେ । ସମ୍ପୃକ୍ତ ମନ୍ତ୍ରଣାଳୟର ପରିଧି ଠାରୁ ଊଦ୍ଧ୍ୱର୍କୁ ଉଠି ଦେଶର ବିକାଶ ଦିଗରେ କାର୍ଯ୍ୟ କରିବାକୁ ପ୍ରଧାନମନ୍ତ୍ରୀ ସଚିବମାନଙ୍କୁ ଆହ୍ୱାନ ଦେଇଥିଲେ । ଆର୍ଥିକ ଅନ୍ତର୍ଭୂକ୍ତିକରଣ (ଜନଧନ ଯୋଜନା) ଏବଂ ସାମୂହିକ ଟିକାକରଣ (ମିଶନ ଇନ୍ଦ୍ରଧନୁଷ) କାର୍ଯ୍ୟକ୍ରମ ସମ୍ପର୍କରେ ଉଦାହରଣ ଦେଇ ପ୍ରଧାନମନ୍ତ୍ରୀ କହିଥିଲେ ଯେ ଗତ ତିନି ବର୍ଷ ମଧ୍ୟରେ ସମ୍ପୂର୍ଣ୍ଣ ସରକାରୀ କଳ ଏକତ୍ର ହୋଇ ଦଳଗତ ଭାବେ କାର୍ଯ୍ୟ କରିବାର ଶ୍ରେଷ୍ଠ ଫଳାଫଳ ମିଳିପାରିଛି । ସେ କହିଥିଲେ ଯେ ସଂସ୍ଥାଗୁଡ଼ିକ ପରିଣାମମୁଖୀ ହେବା ଆବଶ୍ୟକ । ସ୍ୱଚ୍ଛ ଭାରତ ଅଭିଯାନ ସମ୍ପର୍କରେ ପ୍ରଧାନମନ୍ତ୍ରୀ କହିଥିଲେ ଯେ ଲୋକମାନଙ୍କ ଠାରୁ ଏଥିପାଇଁ ବଡ଼ ସହାୟତା ମିଳିପାରିଛି ଏବଂ ଏହା ପ୍ରଶାସନିକସ୍ତରରେ ପରିବର୍ତ୍ତନ ଆଣିପାରିଛି । ପ୍ରଧାନମନ୍ତ୍ରୀ କହିଥିଲେ ଯେ ଜୁଲାଇ ପହିଲା ଠାରୁ ବସ୍ତୁ ଓ ସେବାକର – ଜିଏସଟି କାର୍ଯ୍ୟକାରୀ ହେଲେ ଏହା ଦେଶ ଇତିହାସର ମୋଡ଼ ବଦଳାଇଦେବ । ଏହାକୁ ସୂଚାରୁ ରୂପେ କାର୍ଯ୍ୟକାରୀ କରି ପରିବର୍ତ୍ତନ ଆଣିବା ଲାଗି ପୂର୍ଣ୍ଣସକ୍ରିୟ ଭାବେ ପ୍ରସ୍ତୁତ ହେବା ଲାଗି ସେ ସଚିବମାନଙ୍କୁ ପ୍ରସ୍ତୁତ ରହିବାକୁ କହିଥିଲେ । ଆଜି ଭାରତ ବିଶ୍ୱକୁ ଏକ ଭିନ୍ନ ଦୃଷ୍ଟିରେ ଦେଖୁଛି ବୋଲି ପ୍ରଧାନମନ୍ତ୍ରୀ କହିବା ସହ ଏହି ସୁଯୋଗକୁ ହାତଛଡ଼ା କରିବା ଉଚିତ୍ ନୁହେଁ ବୋଲି ମତପ୍ରକାଶ କରିଥିଲେ । ବୈଶ୍ଵିକ ପ୍ରତ୍ୟାଶା ପୂରଣ କରିବା ଲାଗି ବ୍ୟବସ୍ଥା ପ୍ରସ୍ତୁତ କରିବା ସକାଶେ ପ୍ରଧାନମନ୍ତ୍ରୀ ସଚିବମାନଙ୍କୁ ପରାମର୍ଶ ଦେଇଥିଲେ । ଶ୍ରୀ ନରେନ୍ଦ୍ର ମୋଦୀ ମଧ୍ୟ ଦେଶର 100ଟି ପଛୁଆ ଜିଲ୍ଲାର ବିକାଶ ଲାଗି ନିର୍ଦ୍ଦିଷ୍ଟ ଲକ୍ଷ୍ୟ ଧାର୍ଯ୍ୟ କରି କାର୍ଯ୍ୟ କରିବାକୁ ଆହ୍ୱାନ ଜଣାଇଥିଲେ । ସେ କହିଥିଲେ ଯେ ଏହି ଜିଲ୍ଲାଗୁଡ଼ିକର ବିକାଶ ପାଇଁ କମ୍ ସମୟ ମଧ୍ୟରେ ବିଭିନ୍ନ ମାପଦଣ୍ଡ ଉପରେ ନିର୍ଦ୍ଦିଷ୍ଟ ଲକ୍ଷ୍ୟ ହାସଲ କରିବା ଦିଗରେ କାର୍ଯ୍ୟକରିବା ଆବଶ୍ୟକ । କେନ୍ଦ୍ରମନ୍ତ୍ରୀ ଶ୍ରୀ ରାଜନାଥ ସିଂ, ଶ୍ରୀ ଅରୁଣ ଜେଟଲୀ, ଶ୍ରୀମତି ସୁଷମା ସ୍ୱରାଜ ଏବଂ ଶ୍ରୀ ନୀତିନ ଗଡ଼କରୀ ମଧ୍ୟ ସଚିବମାନଙ୍କୁ ସମ୍ବୋଧନ କରିଥିଲେ । ଏଥିପୂର୍ବରୁ ସଚିବମାନେ ପ୍ରଶାସନର ବିଭିନ୍ନ କ୍ଷେତ୍ର ପାଇଁ କେତେକ ଗୁରୁତ୍ୱପୂର୍ଣ୍ଣ ପରାମର୍ଶ ଦେଇଥିଲେ ।
ପ୍ରଧାନମନ୍ତ୍ରୀ 14 ଓ 15 ଜୁଲାଇ, 2018 ରେ ପୂର୍ବ ଉତ୍ତରପ୍ରଦେଶ ଗସ୍ତ କରିବେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲିଠାରୁ (14 ଏବଂ 15 ଜୁଲାଇ, 2018) ଦୁଇ ଦିନିଆ ଉତ୍ତରପ୍ରଦେଶ ଗସ୍ତକରି ବାରଣାସୀ, ଆଜମଗଡ ଏବଂ ମିର୍ଜାପୁର ଜିଲ୍ଲାର ବିଭିନ୍ନ କାର୍ଯ୍ୟକ୍ରମରେ ଯୋଗଦେବେ । ଆଜମଗଡଠାରେ ଜୁଲାଇ 14 ରେ ପ୍ରଧାନମନ୍ତ୍ରୀ 340 କିଲୋମିଟର ଲମ୍ବା ପୂର୍ବାଂଚଳ ଏକ୍ସପ୍ରେସ୍ ସଡକ ଭିତ୍ତିପ୍ରସ୍ତର ସ୍ଥାପନ କରିବେ । ଏହି ସଡକ ନିର୍ମାଣ ହେଲେ ପୂର୍ବ ଉତ୍ତରପ୍ରଦେଶର ବାରାବାଙ୍କି, ଆମେଠି, ସୁଲତାନପୁର, ଫଇଜାବାଦ, ଆମ୍ବେଦକର ନଗର, ଆଜମଗଡ, ମଉ ଏବଂ ଗାଜିପୁର ସମେତ ରାଜଧାନୀ ଲକ୍ଷ୍ନୌ ଭଳି ଅନେକ ଗୁରୁତ୍ୱପୂର୍ଣ୍ଣ ଏବଂ ଐତିହାସିକ ସହରଗୁଡିକୁ ସଂଯୋଗ କରିହେବ । ଏହାର ନିର୍ମାଣ କାର୍ଯ୍ୟ ସଂପୂର୍ଣ୍ଣ ହେଲେ ଉତ୍ତରପ୍ରଦେଶର ପ୍ରମୁଖ ସହରଗୁଡିକ ଦିଲ୍ଲୀ ସହ ପଶ୍ଚିମରେ ନୋଏଡା, ପୂର୍ବରେ ଗାଜିପୁର ସହରକୁ ଏକ୍ସପ୍ରେସ ସଡକ ଜରିଆରେ ସଂଯୋଗ ହୋଇପାରିବ । ସେହିଭଳି ବାରଣାସୀରେ ପ୍ରଧାନମନ୍ତ୍ରୀ 900 କୋଟି ଟଙ୍କାର ଏକ ଗୁରୁତ୍ୱପୂର୍ଣ୍ଣ ପ୍ରକଳ୍ପର ଭିତ୍ତିପ୍ରସ୍ତର ସ୍ଥାପନ କରିବେ । ଏହି ପ୍ରକଳ୍ପଗୁଡିକ ମଧ୍ୟରେ ବାରଣାସୀ ସହର ଗ୍ୟାସ ଆବଣ୍ଟନ ପ୍ରକଳ୍ପ ଏବଂ ବାରଣାସୀ-ବାଲିଆ ଇଏମୟୁ ଟ୍ରେନ ରହିଛି । ପଞ୍ଚକୋସୀ ପରିକ୍ରମା ମାର୍ଗ ସମେତ ସ୍ମାର୍ଟ ସିଟି ମିଶନ ଏବଂ ନମାମୀ ଗଙ୍ଗେ ପ୍ରକଳ୍ପ ଅଧିନରେ ଅନେକ ପ୍ରକଳ୍ପର ଭିତ୍ତିପ୍ରସ୍ତର ସ୍ଥାପନ କରିବେ । ଏହାସହିତ ବାରଣାସୀଠାରେ ଇଣ୍ଟରନ୍ୟାସନାଲ କନଭେନସନ କେନ୍ଦ୍ରର ଭିତ୍ତିପ୍ରସ୍ତର ସ୍ଥାପନ କରିବେ । ଅନ୍ୟ ଏକ କାର୍ଯ୍ୟକ୍ରମରେ ପ୍ରଧାନମନ୍ତ୍ରୀଙ୍କ ଉପସ୍ଥିତିରେ ଉତ୍ତରପ୍ରଦେଶର ମୁଖ୍ୟମନ୍ତ୍ରୀ ଶ୍ରୀ ଯୋଗୀ ଆଦିତ୍ୟନାଥ ‘ମେରୀ କାଶୀ’ ପୁସ୍ତକର ବିମୋଚନ କରିବେ । ଜୁଲାଇ 15 ରେ ପ୍ରଧାନମନ୍ତ୍ରୀ ମିର୍ଜାପୁର ଗସ୍ତ କରି ରାଷ୍ଟ୍ର ଉଦ୍ଦେଶ୍ୟରେ ବନସାଗର କେନାଲ ପ୍ରକଳ୍ପ ଉତ୍ସର୍ଗୀକୃତ କରିବେ । ଏହି ପ୍ରକଳ୍ପ ନିର୍ମାଣରେ ଏକ ବଡ ଭୂଭାଗକୁ ଜଳସେଚିତ କରିହେବ ଏବଂ ଉତ୍ତରପ୍ରଦେଶର ମିର୍ଜାପୁର ଏବଂ ଆହ୍ଲାବାଦର କୃଷକମାନେ ଉପକୃତ ହୋଇପାରିବେ । ଏହି ଅବସରରେ ଶ୍ରୀ ନରେନ୍ଦ୍ର ମୋଦୀ ମିର୍ଜାପୁର ମେଡିକାଲ କଲେଜର ମଧ୍ୟ ଭିତ୍ତିପ୍ରସ୍ତର ସ୍ଥାପନ କରିବେ । ରାଜ୍ୟରେ 108 ଜନ ଔଷଧୀ କେନ୍ଦ୍ରର ଉଦଘାଟନ କରିବେ । ଗଙ୍ଗା ନଦୀ ଉପରେ ବାଲୁଘାଟ, ଛୁନରଠାରେ ନିର୍ମିତ ଏକ ପୋଲକୁ ସମର୍ପିତ କରିବେ ଯାହା ମିର୍ଜାପୁର ଏବଂ ବାରଣାସୀ ମଧ୍ୟରେ ସଂଯୋଗ ସ୍ଥାପନ କରିବ ।
ଆଶା କର୍ମୀମାନଙ୍କର ତମାମ ଟିମକୁ ବିଶ୍ୱ ସ୍ୱାସ୍ଥ୍ୟ ସଂଗଠନର ମହାନିଦେ୍ର୍ଦଶକଙ୍କ ଗ୍ଲୋବାଲ ହେଲଥ ଲିଡର୍ସ ପୁରସ୍କାର ମିଳିବା ପରିପ୍ରେକ୍ଷୀରେ ପ୍ରଧାନମନ୍ତ୍ରୀ ଖୁସି ବ୍ୟକ୍ତ କଲେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଶ୍ୱ ସ୍ୱାସ୍ଥ୍ୟ ସଂଗଠନ (ଡବ୍ଲ୍ୟୁଏଚଓ)ର ମହାନିଦେ୍ର୍ଦଶକଙ୍କ ଗ୍ଲୋବାଲ ହେଲଥ ଲିଡର୍ସ ପୁରସ୍କାର ପ୍ରାପ୍ତ କରିଥିବା ଆଶା କର୍ମୀମାନଙ୍କର ସମଗ୍ର ଟିମ ନିମନ୍ତେ ପ୍ରସନ୍ନତା ବ୍ୟକ୍ତ କରିଛନ୍ତି । ଶ୍ରୀ ମୋଦୀ କହିଛନ୍ତି ଯେ ସୁସ୍ଥ ଭାରତ ସୁନିଶ୍ଚିତ କରିବାରେ ଆଶା କର୍ମୀମାନେ ସବୁଠୁ ଆଗରେ ରହିଛନ୍ତି ଏବଂ ସେମାନଙ୍କ ସମର୍ପଣ ତଥା ଦୃଢ଼ ସଂକଳ୍ପ ପ୍ରଶଂସାଯୋଗ୍ୟ । ବିଶ୍ୱ ସ୍ୱାସ୍ଥ୍ୟ ସଂଗଠନ ଦ୍ୱାରା ହୋଇଥିବା ଏକ ଟ୍ୱିଟ ଉପରେ ପ୍ରତିକି୍ରୟା ରଖି ପ୍ରଧାନମନ୍ତ୍ରୀ ଟ୍ୱିଟ କରି କହିଛନ୍ତି; ‘‘ବିଶ୍ୱ ସ୍ୱାସ୍ଥ୍ୟ ସଂଗଠନର ମହାନିଦେ୍ର୍ଦଶକଙ୍କ ଗ୍ଲୋବାଲ ହେଲଥ ଲିଡର୍ସ ପୁରସ୍କାର ଦ୍ୱାରା ସମ୍ମାନିତ ହୋଇଥିବାରୁ ଅଶା କର୍ମୀମାନଙ୍କର ତମାମ ଟିମକୁ ନେଇ ମୁଁ ପ୍ରସନ୍ନ । ସମସ୍ତ ଆଶା କର୍ମୀଙ୍କୁ ଶୁଭେଚ୍ଛା । ଏକ ସୁସ୍ଥ ଭାରତ ସୁନିଶ୍ଚିତ କରିବା ଦିଗରେ ସେମାନେ ସବୁଠୁ ଆଗରେ ରହିଛନ୍ତି । ସେମାନଙ୍କର ସମର୍ପଣ ଓ ଦୃଢ଼ ସଂକଳ୍ପ ପ୍ରଶଂସାଯୋଗ୍ୟ ।’’
ଘାଜିପୁରରେ ପ୍ରଧାନମନ୍ତ୍ରୀ: ମହାରାଜା ସୁହେଲଦେବଙ୍କ ସ୍ମୃତିରେ ଉନ୍ମୋଚନ କଲେ ଡାକଟିକଟ, ମେଡିକାଲ କଲେଜ ପାଇଁ ରଖିଲେ ଆଧାରଶିଳା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଉତ୍ତର ପ୍ରଦେଶର ଘାଜିପୁର ଗସ୍ତ କରିଛନ୍ତି । ସେ ମହାରାଜ ସୁହେଲଦେବଙ୍କ ଉପରେ ସ୍ମାରକୀ ଡାକଟିକେଟ ଉନ୍ମୋଚନ କରିଥିଲେ । ସେ ମଧ୍ୟ ଘାଜିପୁର ମେଡିକାଲ କଲେଜର ଆଧାରଶିଳା ସ୍ଥାପନ କରିଥିଲେ । ଏହି ଅବସରରେ ବକ୍ତବ୍ୟ ରଖି ପ୍ରଧାନମନ୍ତ୍ରୀ କହିଥିଲେ ଯେ ଆଜି ବିଭିନ୍ନ କାର୍ଯ୍ୟକ୍ରମରେ ଉନ୍ମୋଚିତ ହେବାକୁ ଥିବା ପ୍ରକଳ୍ପଗୁଡ଼ିକ ପୂର୍ବାଂଚଳକୁ ଏକ ମେଡିକାଲ କେନ୍ଦ୍ରରେ ପରିଣତ କରିବାରେ ଏବଂ କୃଷି ଗବେଷଣା କେନ୍ଦ୍ର ରୂପେ ଗଢିବାରେ ଅନେକ ପରିମାଣରେ ସଫଳ ଓ ସହାୟକ ହେବେ । ପ୍ରଧାନମନ୍ତ୍ରୀ ମହାରାଜ ସୁହେଲଦେବଙ୍କୁ ସ୍ମରଣ କରି କହିଥିଲେ ଯେ ସେ ଜଣେ ସାହସୀ ବୀର ଥିଲେ ଯିଏକି ଜନସାଧାରଣଙ୍କୁ ଅନୁପ୍ରାଣିତ କରିଛନ୍ତି । ସେ ମହାରାଜ ସୁହେଲଦେବଙ୍କ ରଣନୈତିକ କୌଶଳ ଏବଂ ପ୍ରଶାସନିକ ଦକ୍ଷତା ସମ୍ବନ୍ଧରେ ପ୍ରକାଶ କରିଥିଲେ । ଭାରତର ପ୍ରତିରକ୍ଷା, ସୁରକ୍ଷା ଏବଂ ଏହାର ସାମଜିକ ଜୀବନକୁ ସୁଦୃଢ଼ କରିବା ପାଇଁ ଯୋଗଦାନ କରିଥିବା ବ୍ୟକ୍ତିତ୍ୱମାନଙ୍କ ଐତିହାସିକ ସଂରକ୍ଷଣ କରିବା ନେଇ କେନ୍ଦ୍ର ସରକାର ସଂକଳ୍ପବଦ୍ଧ ବୋଲି ପ୍ରଧାନମନ୍ତ୍ରୀ ପ୍ରକାଶ କରିଥିଲେ । ପ୍ରଧାନମନ୍ତ୍ରୀ କହିଲେ ଯେ ଉଭୟ କେନ୍ଦ୍ର ସରକାର ଏବଂ ଉତ୍ତରପ୍ରଦେଶର ରାଜ୍ୟ ସରକାର ଜନସାଧାରଣଙ୍କ ଆବଶ୍ୟକତାକୁ ନେଇ ସଚେତନ । ସେ କହିଲେ ଯେ ଲକ୍ଷ୍ୟ ହେଉଛି ସମସ୍ତଙ୍କ ପାଇଁ ଏକ ମର୍ଯ୍ୟଦାପୂର୍ଣ୍ଣ ଜୀବନ ଧାରଣ ନିଶ୍ଚିତ କରିବା । ପ୍ରଧାନମନ୍ତ୍ରୀ କହିଲେ ଯେ ଆଧାରଶିଳା ସ୍ଥାପନ କରାଯାଇଥିବା ମେଡିକାଲ କଲେଜ ଏହି ଅଂଚଳରେ ଅତ୍ୟାଧୁନିକ ଚିକିତ୍ସା ସୁବିଧା ଉପଲବ୍ଧ କରାଇବ । ସେ କହିଲେ ଯେ ଏହା ଏହି ଅଂଚଳର ଜନସାଧାରଣଙ୍କର ଏକ ବହୁ ଦିନର ଦାବି ରହି ଆସିଥିଲା । ଅଂଚଳରେ ସ୍ୱାସ୍ଥ୍ୟ ସେବା ସୁବିଧାରେ ଉନ୍ନତି ଆଣିବା ପାଇଁ ପ୍ରତିଷ୍ଠା କରାଯାଉଥିବା ଅନେକ ଗୁରୁତ୍ୱପୂର୍ଣ୍ଣ ହସପିଟାଲ ମଧ୍ୟରେ ଏହା ଅନ୍ୟତମ । ଏହି ପ୍ରସଙ୍ଗରେ ସେ ଗୋରଖପୁର ଏବଂ ବାରାଣସୀରେ ପ୍ରତିଷ୍ଠା ହେବାକୁ ଥିବା ହସପିଟାଲ ସମ୍ବନ୍ଧରେ ପ୍ରକାଶ କରିଥିଲେ । ପ୍ରଧାନମନ୍ତ୍ରୀ କହିଲେ ଯେ ସ୍ୱାଧୀନତା ପରଠାରୁ ପ୍ରଥମ ଥର ପାଇଁ ସ୍ୱାସ୍ଥ୍ୟସେବାକୁ କେନ୍ଦ୍ର ସରକାରଙ୍କ ତରଫରୁ ଏତେ ପରିମାଣରେ ଧ୍ୟାନ ଦିଆଯାଉଛି । ସେ ମଧ୍ୟ ଆୟୁଷ୍ମାନ ଭାରତ ଯୋଜନା ଏବଂ ରୋଗୀମାନଙ୍କୁ ପ୍ରଦାନ କରାଯାଉଥିବା ଚିକିତ୍ସା ସମ୍ବନ୍ଧରେ ସୂଚନା ପ୍ରଦାନ କରିଥିଲେ । ସେ କହିଲେ ଯେ ମାତ୍ର 100 ଦିନ ମଧ୍ୟରେ ପ୍ରଧାନମନ୍ତ୍ରୀ ଜନ ଆରୋଗ୍ୟ ଯୋଜନା ଦ୍ୱାରା 6 ଲକ୍ଷରୁ ଉର୍ଦ୍ଧ୍ଵ ଜନସାଧାରଣ ଲାଭବାନ ହୋଇଛନ୍ତି । ପ୍ରଧାନମନ୍ତ୍ରୀ ମଧ୍ୟ କେନ୍ଦ୍ର ସରକାରଙ୍କ ଦ୍ୱାରା ଆରମ୍ଭ କରାଯାଇଥିବା ବୀମା ଯୋଜନା ସମ୍ବନ୍ଧରେ ସୂଚନା ପ୍ରଦାନ କରିଥିଲେ ଏବଂ କହିଥିଲେ ଯେ ଦେଶବ୍ୟାପୀ 20 କୋଟି ଲୋକ ଜୀବନଜ୍ୟୋତି ଏବଂ ସୁରକ୍ଷା ବୀମା ଯୋଜନାରେ ସାମିଲ ହୋଇଛନ୍ତି । ପ୍ରଧାନମନ୍ତ୍ରୀ ଏହି ଅଂଚଳରେ କୃଷି ସହିତ ସଂପୃକ୍ତ ଅନେକ ପ୍ରକଳ୍ପ ବାବଦରେ ସୂଚନା ଦେଇଥିଲେ । ଏଥିରେ ଅନ୍ତର୍ଭୁକ୍ତ ରହିଛି ବାରାଣସୀର ଆନ୍ତର୍ଜାତିକ ଧାନ ଗବେଷଣା ପ୍ରତିଷ୍ଠାନ, ବାରାଣସୀ ଓ ଘାଜିପୁରର କାର୍ଗୋ ସେଣ୍ଟର, ଗୋରଖପୁରର ସାର କାରଖାନା ଏବଂ ବନସାଗର ଜଳସେଚନ ପ୍ରକଳ୍ପ । ସେ କହିଲେ ଯେ ଏହି ପଦକ୍ଷେପଗୁଡ଼ିକ କୃଷକମାନଙ୍କୁ ସହାୟକ ହେବ ଏବଂ ସେମାନଙ୍କ ଆୟ ବୃଦ୍ଧିରେ ସାହାଯ୍ୟ କରିବ । ପ୍ରଧାନମନ୍ତ୍ରୀ ଗୁରୁତ୍ୱ ପ୍ରଦାନ କରି କହିଥିଲେ ଯେ ତୁରନ୍ତ ରାଜନୈତିକ ଲାଭ ପାଇଁ ଗ୍ରହଣ କରାଯାଇଥିବା ପଦକ୍ଷେପ ଦେଶର ସମସ୍ୟା ସମାଧାନ କରିବାରେ ସହାୟକ ହେବେ ନାହିଁ । ସେ କହିଲେ ଯେ କେନ୍ଦ୍ର ସରକାର ଶସ୍ୟ ଆମଦାନୀ ଖର୍ଚ୍ଚର 1.5 ଗୁଣା ଆଧାରରେ ସର୍ବନିମ୍ନ ସହାୟକ ମୂଲ୍ୟ ଘୋଷଣା କରିଛନ୍ତି । କୃଷି କ୍ଷେତ୍ର ପାଇଁ ଗ୍ରହଣ କରାଯାଇଥିବା ଅନ୍ୟାନ୍ୟ ପଦକ୍ଷେପ ସମ୍ବନ୍ଧରେ ମଧ୍ୟ ସେ ବର୍ଣ୍ଣନା କରିଥିଲେ । ସଂଯୋଗ ସମ୍ପର୍କିତ ବିକାଶ ସମ୍ବନ୍ଧରେ ପ୍ରକାଶ କରି ପ୍ରଧାନମନ୍ତ୍ରୀ କହିଲେ ଯେ ପୂର୍ବାଂଚଳ ଏକ୍ସପ୍ରେସସଡକ କାର୍ଯ୍ୟ ଦ୍ରୂତ ଗତିରେ ଆଗେଇ ଚାଲିଛି । ସେ କହିଲେ ଯେ ତାରିଘାଟ-ଘାଜିପୁର-ମାଉ ବ୍ରିଜର କାର୍ଯ୍ୟ ମଧ୍ୟ ଚାଲିଛି । ବାରାଣସୀ ଏବଂ କୋଲକାତା ମଧ୍ୟରେ ଏଇ ନିକଟରେ ଆରମ୍ଭ କରାଯାଇଥିବା ଜଳପଥ ମଧ୍ୟ ଘାଜିପୁର ପାଇଁ ଲାଭପ୍ରଦ ହେବ ବୋଲି ସେ ପ୍ରକାଶ କରଥିଲେ । ସେ କହିଲେ ଯେ ଏହି ପ୍ରକଳ୍ପଗୁଡ଼ିକ ଦ୍ୱାରା ସ୍ଥାନୀୟ ଅଂଚଳରେ ବାଣିଜ୍ୟ ବ୍ୟବସାୟକୁ ଗତି ମିଳିବ ।
ମାଳଦ୍ୱୀପ ରାଷ୍ଟ୍ରପତି ମି. ଇବ୍ରାହିମ ମହମ୍ମଦ ସୋଲିଙ୍କୁ ଟେଲିଫୋନ ଯୋଗେ ଅଭିନନ୍ଦନ ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ମାଳଦ୍ୱୀପ ସାଧାରଣତନ୍ତ୍ରର ରାଷ୍ଟ୍ରପତି ମହାମହିମ ମି. ଇବ୍ରାହିମ ମହମ୍ମଦ ସୋଲିଙ୍କୁ ଟେଲିଫୋନ କରିଥିଲେ ଏବଂ ଏଇ ନିକଟରେ ସମାପ୍ତ ହୋଇଥିବା ସଂସଦୀୟ ନିର୍ବାଚନରେ ମାଳଦ୍ୱୀପ ଗଣତନ୍ତ୍ର ଦଳ (ଏମଡିପି)ର ବିଜୟ ପାଇଁ ଅଭିନନ୍ଦନ ଜଣାଇଥିଲେ । ପ୍ରଧାନମନ୍ତ୍ରୀ ପ୍ରକାଶ କରିଥିଲେ ଯେ ଏମଡିପିର ଏହି ମହତ୍ୱପୂର୍ଣ୍ଣ ବିଜୟ ଏହାର ନେତୃବୃନ୍ଦମାନଙ୍କର ନୀତି ଏବଂ ପ୍ରୟାସ ବିଶେଷ ଭାବେ ଗ୍ରହଣୀୟ ହୋଇଥିବାର ସୂଚାଉଛି, ଯେଉଁମାନେ କି ମାଳଦ୍ୱୀପର ଜନସାଧାରଣଙ୍କ ନିମନ୍ତେ ଗଭୀର ସଂକଳ୍ପବଦ୍ଧତାର ସହ କାର୍ଯ୍ୟ କରିଛନ୍ତି । ନିର୍ବାଚନର ସଫଳ ସମାପନକୁ ସେ ସ୍ୱାଗତ କରିଥିଲେ, ଯାହାକି ଗଣତନ୍ତ୍ରକୁ ମଜଭୁତ କରିବା ସହ ମାଳଦ୍ୱୀପର ଗଣତାନ୍ତ୍ରିକ ଅନୁଷ୍ଠାନମାନଙ୍କୁ ସୁଦୃଢ଼ କରିବ । ଭାରତର ‘ପଡୋଶୀ ପ୍ରଥମେ’ ନୀତି ଅନ୍ତର୍ଗତ ମାଳଦ୍ୱୀପର ସାମାଜିକ-ଆର୍ଥିକ ଉନ୍ନୟନ ପାଇଁ ଏହି ଦେଶର ଆବଶ୍ୟକତା ଅନୁଯାୟୀ ସହାୟତା କରିବା ଏବଂ ଦୁଇ ଦେଶ ମଧ୍ୟରେ ଭାଗିଦାରିତାକୁ ସୁଦୃଢ଼ କରିବା ନେଇ ମାଳଦ୍ୱୀପ ସହିତ ନିକଟତର ହୋଇ କାର୍ଯ୍ୟ କରିବା ପାଇଁ ପ୍ରଧାନମନ୍ତ୍ରୀ ଭାରତର ଗଭୀର ସଂକଳ୍ପବଦ୍ଧତାକୁ ଦୋହରାଇଥିଲେ । ପ୍ରଧାନମନ୍ତ୍ରୀ ମଧ୍ୟ ପୂର୍ବତନ ରାଷ୍ଟ୍ରପତି ମହମ୍ମଦ ନାସୀଦଙ୍କ ସହ କଥା ହୋଇଥିଲେ ଏବଂ ସଫଳ ନିର୍ବାଚନ ପାଇଁ ତାଙ୍କୁ ଅଭିନନ୍ଦନ ଜଣାଇଥିଲେ । ମାଳଦ୍ୱୀପରେ ଗଣତନ୍ତ୍ରର ଚେର ସୁଦୃଢ଼ କରିବା ନେଇ ସମସ୍ତ ଗଣତନ୍ତ୍ର ପ୍ରିୟ ଶକ୍ତିମାନଙ୍କ ଅଂଶଗ୍ରହଣକୁ ପ୍ରଧାନମନ୍ତ୍ରୀ ପ୍ରଶଂସା କରିଥିଲେ ଏବଂ ଏହି ଉଦ୍ଦେଶ୍ୟ ପୁରଣ କରିବା ପାଇଁ ଭାରତ ପୂର୍ଣ୍ଣ ସହାୟତା ପ୍ରଦାନ କରିବା ନେଇ ଆଶ୍ୱାସନା ପ୍ରଦାନ କରିଥିଲେ ।